NA 1.10 (in scholis legendum)

[ Capituli 1.10 textus integer apicibus instructus hic invenitur.]

Aliae editiones:


 * Loeb apud PHI
 * Loeb Latine et Anglice apud Perseum
 * Valpy variorum vol. I
 * Valpy variorum vol. III

Capitulum 1.10 apud anchor.fm more Polonico recitatum mox praebebitur.

Quibus verbīs compellāverit Favōrīnus philosophus

adulēscentem cascē nimis et prīscē loquentem.

1. Favōrīnus philosophus

adulēscentī veterum verbōrum cupidissimō

et plērāsque vōcēs nimis prīscās et ignōtās

in cotīdiānīs commūnibusque sermōnibus exprōmentī:

– Curius – inquit – et Fābricius et Coruncānius, antīquissimī virī,

et hīs antīquiōrēs Horātiī illī trigeminī

plānē ac dīlūcidē cum suīs fābulātī sunt

neque Auruncōrum aut Sicānōrum aut Pelasgōrum,

quī prīmī coluisse Ītaliam dīcuntur,

sed aetātis suae verbīs locūtī sunt.

2. Tū autem, proinde quasi cum mātre Evandrī nunc loquāre,

sermōne abhinc multīs annīs iam dēsitō uterīs,

quod

scīre atque intellegere nēminem vīs, quae dicās.

Nōnne, homō inepte,

ut, quod vīs, abundē cōnsequāris,

tacēs?

3. Sed antīquitātem tibi placēre ais,

quod honesta et bona et sōbria et modesta sit.

4. Vīve ergō mōribus praeteritīs,

loquere verbīs praesentibus

atque id, quod

ā C. Caesare, excellentis ingeniī ac prūdentiae vīrō,

in prīmō dē analogiā librō scrīptum est,

habē semper in memoriā atque in pectore,

ut "tamquam scopulum, sīc fugiās inaudītum atque īnsolēns verbum".

Bibliography:


 * Holford-Strevens 2017